Premierul Victor Ponta se declară dispus să își depună mandatul din fruntea Guvernului, punându-i președintelui ales Klaus Iohannis o condiție: garanția publică legată de faptul că înlocuitorul său va fi un alt reprezentant al actualei majorități.

Convins că „ideea alegerilor anticipate e nefezabilă” în România, Victor Ponta a tradus rezultatul alegerilor din 16 noiembrie în sensul că „5,3 milioane de români” care i-au dat votul „vor să fie și ei reprezentați”, anunțând că, din punctul său de vedere, majoritatea formată din PSD, PC, UNPR și formațiunea din jurul lui Călin Popescu Tăriceanu, încă neoficializată, trebuie să păstreze guvernarea. În acest context, liderul PSD s-a declarat dispus să își depună mandatul de prim-ministru, punându-i președintelui care va fi la acel moment în funcție – fie Traian Băsescu, fie Klaus Iohannis – o condiție.

„Cred că am putea să continuăm și cu alt prim-ministru”, a spus Ponta astăzi într-un interviu acordat DC News.

Liderul PSD susține că a supus scenariul plecării de la guvernare la vot și în ședința CEx a partidului, ideea fiind însă categoric respinsă. „Mi-am asumat răspunderea pentru 16 noiembrie și i-am întrebat pe colegii mei de facem mai departe. N-a fost un vot pentru Guvern, dar puteam să plecăm de la guvernare și să asume ACL. Cu un singur vot contra, decizia a fost să ducem mai departe proiectele importante. (…) Există o asemenea discuție. Nu puteam să o ignorăm. Tehnic, era un lucru pe care eu l-aș fi făcut cu siguranță dacă exista și la noi o bună tradiție ca în țările occidentale. Dacă aș avea garanția de la președintele în funcție sau de la cel ales, că eu mă duc mâine și depun mandatul de prim-ministru și președintele spune Â«Bine, numesc un prim-ministru de la coaliția actualăÂ», … La noi, președintele spune Â«Numesc de la mineÂ»”, a construit Ponta scenariul ipotetic în care ar renunța la actuala funcție.

Întrebat dacă astăzi ar mai face un astfel de pas înapoi, Ponta s-a eschivat inițial, fără a nega însă. Condiția sa publică este păstrarea majorității. „Ideea continuării guvernării nu este legată de persoana mea. Este legată de majoritate”, a adăugat el.

Până la un Guvern format de un nou prim-ministru, Victor Ponta și-a anunțat planul pentru restructurarea din decembrie: „Majoritatea cu este PSD UNPC, PC, PLR. Plus sprijinul grupului minorităților”.

Liderul PSD se bazează inclusiv pe voturile UDMR, chiar dacă președintele Uniunii, Kelemen Hunor a anunțat ieri ieșirea de la Guvernare după ședința CRU din 13 decembrie. „Cei de la UDMR au spus că, chiar dacă nu mai participă cu miniștri, cel puțin bugetul și noul Guvern sunt de acord să îl voteze”, a garantat Ponta.